ราคาขายไอพีโอ‘VGI’35บาทมีส่วนลด10-20%
ที่ปรึกษาการเงิน VGI ชี้ราคาไอพีโอ 35 บาท เหมาะสมมีส่วนลด 10-20% ส่วนฮอท พอท กำไรครึ่งปีแรกลดลง 13.5%
18 ก.ย. 2555

ที่ปรึกษาการเงิน VGI ชี้ราคาไอพีโอ 35 บาท เหมาะสมมีส่วนลด 10-20% ส่วนฮอท พอท กำไรครึ่งปีแรกลดลง 13.5%
นายธนะชัย บัณฑิตวรภูมิ หัวหน้าสายวาณิชธนกิจ กลุ่มลูกค้าบรรษัท บริษัทหลักทรัพย์ (บล.) ทิสโก้ ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญ บริษัท วีจีไอ โกลบอล มีเดีย (VGI) เปิดเผยว่า ราคาที่เสนอขายให้ประชาชนเป็นครั้งแรก (ไอพีโอ) ที่ 35 บาท ถือเป็นราคาที่เหมาะสมเพราะเป็นราคาสูงสุดจากการสำรวจความต้องการซื้อของนักลงทุนสถาบัน (บุ๊กบิว) ที่อยู่ในช่วง 33-35 บาท และความต้องการของนักลงทุน ที่บริษัทต้องการขายให้นักลงทุนสถาบันทั้งหมด 35 ล้านหุ้น จากจำนวนหุ้นที่เสนอขายขายให้ประชาชนทั่วไป 62 ล้านหุ้น มีมากถึง 12 เท่า หรือประมาณ 420 ล้านหุ้น 
อย่างไรก็ดี หากดูการประเมินราคาจากบทวิเคราะห์ บริษัทหลัก ทรัพย์ (บล.) อื่น ให้ระหว่าง 39-50 บาท ซึ่งเทียบกับราคาไอพีโอถือมีส่วนลดให้กับนักลงทุนกว่า 10-20% 
ทั้งนี้ เชื่อว่านักลงทุนสถาบันและรายย่อยจะได้ให้ความสนใจ เพราะมอง VGI เป็นทั้งหุ้นที่เน้นการจ่ายปันผลและหุ้นที่มีอัตราการเติบโตสูง เพราะเป็นสื่อโฆษณามีบุคลิกพิเศษที่สามารถเข้าถึงลูกค้าหลายกลุ่มและตรงจุด ที่สำคัญหลังเปลี่ยนเป็นบริษัทมหาชน VGI จะมีการรับรู้กำไรสุทธิที่เพิ่มขึ้นในอนาคต เพราะจะเริ่มปันผลกำไรให้บริษัทแม่บริษัท บีทีเอส กรุ๊ป โฮลดิ้งส์ (BTS) เหลือเป็นแบบขั้นบันไดที่ 5 ปี จากนี้จะลดเหลือเพียง 5% ปีถัดไป 10% จากเดิมให้ถึง 50% ซึ่งมีผลให้อัตรากำไรขั้นต้นและกำไรสุทธิจะเพิ่มขึ้นในอนาคต ปัจจุบันอัตรากำไรขั้นต้นที่ 47% และอัตรากำไรสุทธิที่ 30%
หุ้น VGI เสนอขายทั้งหมด 88 ล้านหุ้น แบ่งเป็น ไม่เกิน 26 ล้านหุ้น ให้ผู้ถือหุ้นของบริษัท บีทีเอส กรุ๊ป โฮลดิ้งส์ (BTS) และผู้ถือหุ้นของบริษัท ระบบขนส่งมวลชนกรุงเทพ จองซื้อวันที่ 19-21 และ 24-25 ก.ย. และที่เหลือ 62 ล้านหุ้น เสนอขายให้ประชาชนทั่วไปเปิดให้จองซื้อวันที่ 28 ก.ย. และ 12 ต.ค. ผ่านผู้ร่วมจัดจำหน่ายและรับประกันอีก 5 แห่ง คือ บล.บัวหลวง บล.โนมูระ พัฒนสิน บล.ไทยพาณิชย์ บล.เอเซีย พลัส และ บล.เคจีไอ (ประเทศไทย) โดยมีกำหนดเข้าซื้อขายในตลาดหลักทรัพย์ วันที่ 11 ต.ค.นี้
ด้านบริษัท ฮอท พอท หรือ HOTPOT จะซื้อขายหุ้นวันแรกในตลาดหลักทรัพย์ เอ็ม เอ ไอ (mai) ในวันที่ 18 ก.ย.นี้ และได้ประกาศงบการเงินไตรมาส 2 มีกำไรสุทธิ 21 ล้านบาท ดีกว่าช่วงเดียวกันของปีก่อน16.6% แต่ถ้าเทียบเป็นงบครึ่งปีแรกปีนี้ทำได้ 32 ล้านบาท น้อยกว่าช่วงเดียวกันของปีก่อน 13.5%
น.ส.สกุณา บ่ายเจริญ รองประธานเจ้าหน้าที่บริหาร ฮอท พอท ยังตั้งเป้าหมายผลักดันให้รายได้เติบโตต่อเนื่องไม่น้อยกว่าปีละ 25-30%